Dita ndërkombëtare e malarjes
Dr. Anthony Fauci, i cili kryeson kërkimet në Institutin Kombëtar të Shëndetit, e cilëson sëmundjen si një ndër vrasësit më të mëdhenj të botës.
Malaria dikur ishte e pranishme në thuajse çdo vend të botës. Fushata për zhdukjen e kësaj sëmundjeje gjatë shekullit të kaluar e ka izoluar malarien në më pak se 100 vende. Megjithatë, në këto vende, kryesisht në brezin tropikal, sëmundja shkakton mbi 650 mijë vdekje në vit, kryesisht tek fëmijët. Korrespondentja Carol Pearson na njeh me përparimin e bërë në luftën kundër kësaj sëmundjeje shkatërrimtare: Çdo minut që kalon, një fëmijë nën pesë vjeç vdes nga malaria. Kjo sëmundje diagnostikohet në çdo kontinent, por Afrika nënsahariane është rajoni i goditur më rëndë. Dr. Anthony Fauci, i cili kryeson kërkimet mbi malarien në Institutin Kombëtar të Shëndetit, e cilëson këtë sëmundje si një ndër vrasësit më të mëdhenj të botës: Një numër strategjish janë përdorur për të luftuar malarien. Rrjetat mbi krevate spërkaten me insekticide për të mbrojtur banorët nga mushkonjat. Ata që infektohen mjekohen me ilaçe para se sëmundja të bëhet vdekjeprurëse. Po ashtu kryhen spërkatje me pesticide për të mbytur mushkonjat. Studiuesit, përfshirë ekipe në Universitetin Johns Hopkins në Baltimorë, po punojnë për të ndryshuar gjenetikisht mushkonjën që përhap parazitin. Drejtori i programit kërkimor Peter Agee foli përmes Skype-it për Zërin e Amerikës: Mjeku thotë se studiuesit në Johns Hopkins kanë arritur sukses të madh me strategjinë e tyre të trajtimit të mushkonjave në Zambia, ku po bashkëpunojnë me një spital: Por suksesi i fushatës mund të jetë njëkohësisht arsye për shqetësim, thotë Dr. Fauci: Dr. Fauci vëren se ende nuk ka vaksinë kundër malaries, mushkonjat që përhapin parazitin po përftojnë rezistencë ndaj pesticideve dhe në disa zona paraziti që shkakton sëmundjen po fiton imunitet ndaj ilaçeve. Vetëkënaqësia mund të sjellë reduktim të fondeve dhe si rezultat malaria mund të rishfaqet në zona ku është nën kontroll ose është eliminuar. Rreziku është ende i madh. Sipas statistikave, gjatë kohës që dëgjuat këtë kronikë, tre fëmijë të tjerë gjetën vdekjen nga sëmundja.